Predkladacia správa

	Materiál Správa o účasti Slovenskej republiky na programoch Európskej únie v oblasti vzdelávania, odbornej prípravy a mládeže Sokrates II, Leonardo da Vinci II a Mládež v roku 2002 sa predkladá na základe uznesenia vlády č. 1043 z 18. septembra 2002. 

Predkladaný materiál analyzuje účasť Slovenskej republiky v uvedených komunitárnych programoch v roku 2002. Dôraz kladie na monitorovanie jednotlivých programov, podprogramov a hodnotí výsledky daného vzdelávania formálneho a neformálneho charakteru z hľadiska rezortu školstva, ale i z hľadiska spoločenského.

Slovenská republika sa zúčastňuje druhej fázy komunitárnych programov po nadobudnutí platnosti Rozhodnutia Asociačnej rady EÚ/SR o prijatí dojednaní a podmienok účasti Slovenskej republiky na programoch Spoločenstva v oblasti odbornej prípravy a vzdelávania evidovaného pod číslom UE – SK 2010/00 platného od 24. 7. 2000, Rozhodnutia Asociačnej rady EÚ/SR prijímajúceho podmienky a dojednania účasti Slovenskej republiky na akčnom programe Spoločenstva Mládež evidovaného pod číslom EU – SK 2013/00 platného od 19. 9. 2000 a po nadobudnutí platnosti Rozhodnutia Asociačnej rady č. 4/2001 medzi Európskou úniou a Slovenskou republikou ustanovujúce finančný príspevok Slovenskej republiky za účasť v programoch Sokrates II a Mládež v rokoch 2001 – 2006 platného od 22. 5. 2001.

V rámci programu Leonardo da Vinci II treba konštatovať, že vyše 130 000,- eur (teda viac ako 4 300 000,- Sk) alokovaných Európskou komisiou na národnú kanceláriu Leonardo da Vinci a Euroguidance centrum sme nemohli vyčerpať a prepadli v prospech ostatných krajín, pretože Ministerstvo školstva SR nefinancuje program podľa dohody uzavretej s Európskou komisiou (národná kancelária programu dostáva len asi 40% plánovaných prostriedkov, Euroguidance ešte menej – asi 23% plánovaných prostriedkov). Ide o prostriedky, ktoré Slovenská republika zaplatila do programu, ale recipročne nevedela zabezpečiť danú čiastku v rámci vlastného rozpočtu. Z tohto dôvodu prepadli v prospech iných partnerských krajín. Podobný problém sa môže vyskytnúť aj v roku 2003, keď pôjde o vyššiu čiastku - cca. 5 000 000,-Sk. 

Materiál Správa o účasti Slovenskej republiky na programoch Európskej únie v oblasti vzdelávania, odbornej prípravy a mládeže Sokrates II, Leonardo da Vinci II a Mládež v roku 2002 nemá finančný, ekonomický, environmentálny vplyv ani vplyv na zamestnanosť, a preto sa Doložka finančných, ekonomických, environmentálnych vplyvov a vplyvov na zamestnanosť nevyhotovuje.